गौरीगंगा गोल्ड कप : फोर ब्रदर्स सेमिफाइनलमा
नवलपरासीको फोर ब्रदर्स क्लब गौरीगंगा गोल्ड कप फुटबल प्रतियोगिताको सेमिफाइनलमा आफ्नो स्थान सुरक्षित गर्न सफल भएको छ । आइतबार बाजुराको रानीवन फुटबल क्लबलाई ४-० गोल अन्तरले पराजित गरी फोर ब्रदर्स फुटबल क्लब सेमिफाइनलमा पुग्ने चौथो टोली बन्न पुगेको हो ।
धनगढी — नवलपरासीको फोर ब्रदर्स क्लब गौरीगंगा गोल्ड कप फुटबल प्रतियोगिताको सेमिफाइनलमा आफ्नो स्थान सुरक्षित गर्न सफल भएको छ । आइतबार बाजुराको रानीवन फुटबल क्लबलाई ४-० गोल अन्तरले पराजित गरी फोर ब्रदर्स फुटबल क्लब सेमिफाइनलमा पुग्ने चौथो टोली बन्न पुगेको हो । तेस्रो सुदूरपश्चिम गौरीगंगा गोल्ड कप फुटबल प्रतियोगितामा कैलालीको स्टार सिटी युवा क्लब, बर्दियाको नवयुवामैत्री भाव क्लब, बाँकेको रेसिङ सहारा क्लब यसअघि नै सेमिफाइनलमा पुगिसकेका छन् ।आइतबारको खेलमा फोर ब्रदर्सका कप्तान विनोद केवटले २ गोल गरे । खेलको ४२ औं मिनेटमा उनको गोलमार्फत फोर ब्रदर्सले अग्रता बनाउँदा पहिलो हाफको खेल १-० मा टुंगिएको थियो । ८४ औं मिनेटमा केवटकै गोलमार्फत फोर ब्रदर्सले अग्रता दोब्बर बनायो । खेलको ८७औं मिनेटमा रानीवनका अभिषेक यादव आत्मघाती गोल गर्न पुगे । निर्धारित ९० मिनटमा ३-० ले अघि रहेको फोर ब्रदर्सका लागि सुनील मल्लले थपिएको समयमा १ गोल गरेपछि उसले प्रतियोगितामा सहज जित निकालेर अन्तिम चारमा स्थान पक्का गरेको हो ।फाइनल प्रवेशका लागि अब फोर ब्रदर्सले मंगलबार बर्दियाको नवयुवामैत्री भाव क्लबको सामना गर्नेछ भने पहिलो सेमिफाइनलमा सोमबार कैलालीको स्टार सिटी क्लब र बांँके कोहलपुरको रेसिङ सहारा क्लबबीच प्रतिस्पर्धा हुनेछ ।गौरीगंगा-११ स्पोर्ट्स क्लबले आयोजना गरेको प्रतियाोगिता चैत ३० गते समापन हुनेछ । १० टिमले सहभागिता जनाएको प्रतियोगिताको बिजेता टिमले ४ लाख रुपैयाँ र उपबिजेता टिमले २ लाख रुपैयाँ पुरस्कार प्राप्त गर्नेछ । प्रतियोगिताको सर्वोत्कृष्ट खेलाडीलाई ५० हजार प्रदान गरिने आयोजक समितिले जनाएको छ । यसैगरी उत्कृष्ट गोलरक्षकलगायत विभिन्न विधाका उत्कृष्ट खेलाडीहरूलाई जनही नगद १० हजार पुरस्कार प्रदान गरिने पनि आयोजक समितिले जनाएको छ ।